অনলাইন ডেস্ক: প্রত্যাশার সঙ্গে প্রাপ্তির দেখা হল না। আইসিসি নারী টি-টুয়েন্টি বিশ্বকাপ ক্রিকেটের শুরুতেই হোঁচট খেলো বাংলাদেশের মেয়েরা। উদ্বোধনী ম্যাচে শনিবার টাইগ্রেসদের অনায়াসে হারাল স্বাগতিক ওয়েস্ট ইন্ডিজ। ২০ ওভারের বিশ্বকাপের প্রথম ম্যাচে ব্যাট হাতে ব্যর্থ বাংলাদেশের মেয়েরা। দুঃখজনক হলেও সত্য দলের কোন ব্যাটসম্যানই দুই অঙ্কের স্কোরের দেখা পাননি। যার পথ ধরে দল অলআউট মাত্র ৪৬ রানে। গায়ানায় শনিবার ভোরে অনুষ্ঠিত বিশ্বকাপের গ্রুপ এ-এর ম্যাচে প্রথমে ব্যাট করতে নেমে উইন্ডিজের মেয়েরা ২০ ওভারে ৮ উইকেট হারিয়ে করে ১০৬ রান। জবাব দিতে নেমে টাইগ্রেসরা শুধু উইকেটে আসা-যাওয়ার খেলায় মেতেছেন। আর দল হেরেছে ৬০ রানের বড় ব্যবধানে। ম্যাচটা হারলেও টস ভাগ্য ঠিকই সঙ্গে ছিল বাংলাদেশের মেয়েদের। এমন কী বল হাতেও সফল ছিলেন সালমা খাতুনরা। তারই পথ ধরে স্বাগতিক দলকে মাত্র ১০৬ রানে আটকে রাখতে পেরেছিল দল। উইন্ডিজের কার্সিয়া নাইট করেন ৩২ রান। জাহানারা আলম ৩ উইকেট নেন মাত্র ২৩ রানে। রুমানা আহমেদ ১৬ রানে তুলেছেন ২ উইকেট। একটি করে উইকেট নিয়েছেন সালমা খাতুন ও খাদিজাতুল কুবরা। কিন্তু জবাব দিতে নেমে উইন্ডিজের বোলারদের সামনে একেবারে অসহায় ছিল মেয়েরা। কেউই দুই অঙ্কে যেতে পারলেন না। দলীয় সর্বোচ্চ ৮ রান করেন ফারজানা আলম। ১৪.৪ ওভারে অলআউট টাইগ্রেসরা। ৬ রানে ৫ উইকেট নেন ওয়েস্ট ইন্ডিজের দেবান্দ্রা ডোটিন।